Produkti un pakalpojumi 2010. gadā

Kopš 2009. gada jūnija, kad sākās SESAR darbības programmas izpilde, ir veikts turpmāk aprakstītais darbs: a) 2010. gada beigās bija ierosināti 285 projekti, un 232 projektus sāka īstenot. Noris to darbību integrācija, par kurām panākta vienošanās saskaņā ar IBAFO II (Invitation to Submit a Best and Final Binding Offer – uzaicinājums iesniegt labāko un galīgo saistošo piedāvājumu), un pašlaik apmēram 1 800 cilvēki ir iesaistīti SESAR programmas dažādos projektos. Programmas pasākumi notiek, kā plānots, un veido labu pamatu, kas ļaus sasniegt 2012. gadam izvirzītos stratēģiskos mērķus; b) 2010. gada jūnijā notika pirmā inženiertehniskā pārskatīšanas kārta, kurā vērtēja, kā virzās dažādie kompleksie darbi/projekti, kuru iznākumā tiks sasniegti Kopuzņēmuma mērķi. Cita starpā šajā pārskatīšanā tapa redzams, ka sekmīgi ir noteikta kritiskā atkarība no citiem uzdevumiem un ka visi uzdevumi kopā ļauj projektiem virzīties uz mērķiem saskanīgi. Tāpat tika secināts, ka vajadzīgi koriģējoši pasākumi grafiku, satura un inženiertehniskās metodoloģijas saskaņošanai; c) attiecībā uz programmas ziņojumu sagatavošanu Kopuzņēmums kopš 2010. gada trešā ceturkšņa regulāri sagatavo ceturkšņa ziņojumus, kuru pamatā savukārt ir dalībnieku iesniegtie ziņojumi par “projektu intensitāti”. Ceturkšņa ziņojumi ir vēl viens līdzeklis, ar kura palīdzību Kopuzņēmums var uzraudzīt dalībnieku darbības saskaņotību ar programmas mērķiem; tādējādi var uzraudzīt arī risku; d) attiecībā uz apstiprināšanas darbībām SESAR partneri vienojās par Pārbaužu un apstiprināšanas vispārējo plānu, kurā īpaši uzsvērts, cik svarīgi ir apstiprināšanu veikt pēc iespējas tuvu reālajai darba videi; e) ir uzsākta komplekso darbu E grupa – “Ilgtermiņa pētniecība” – (darbs sākās ar pilnu jaudu līdz gada beigām) un komplekso darbu 11. grupa – “Lidojumu vadības centra sistēmas” – (darbs sākās ar pilnu jaudu līdz 2011. gada pirmā ceturkšņa beigām); f) lai nodrošinātu visu ieinteresēto personu iesaistīšanos programmā, Kopuzņēmums tām ir piešķīris līgumslēgšanas tiesības vai nu tieši, vai arī ar Eurocontrol starpniecību: — 2010. gada pirmajos mēnešos parakstīja līgumu par zināšanu apkopošanu attiecībā uz zemo cenu aviopakalpojumu izmantotājiem. 2010. gadā uzņemtas saistības par 1,5 miljoniem EUR, — militārajā jomā izvēršas sakari ar valstu aizsardzības iestādēm un ar Eurocontrol Civilās un militārās aviācijas gaisa satiksmes pārvaldības koordinācijas direktorātu (DCMAC). Pēc tam, kad 2010. gada maijā tika piesaistīts vecākais militārais padomnieks, militārajās aprindās ir ievērojami pieaugusi informētība par SESAR, — ir panākta profesionālo darbinieku asociāciju iesaistīšanās: Eurocontrol Kopuzņēmuma vārdā ir parakstījis līgumus ar katru no piecām asociācijām. No 2010. līdz 2012. gadam ir uzņemtas saistības par 1 miljonu EUR (Eurocontrol naudas ieguldījums). Eurocontrol atbild par administrāciju un maksājumiem pēc tam, kad Kopuzņēmums ir apstiprinājis darba rezultātus; g) uzsākta un pabeigta AIRE iepirkuma procedūras otrā kārta (AIRE = Atlantic Interoperability Initiative to Reduce Emissions – Atlantijas sadarbspējas iniciatīva, lai samazinātu emisijas). Piešķirtas tiesības slēgt 18 līgumus ar dažādiem konsorcijiem, kuri atbild par darbību izpildi. Kopā uzņemtas saistības par 2,7 miljoniem EUR; h) Kopuzņēmums 2010. gada maijā izsludināja pētījumu par bezvadu sakariem un parakstīja divus līgumus par 0,5 miljoniem EUR; i) ES un ASV Federālā aviācijas pārvalde ir parakstījušas sadarbības memorandu, un Kopuzņēmums sadarbībā ar Eiropas Komisiju un Eurocontrol izstrādās vispiemērotāko shēmu memoranda praktiskai īstenošanai. Tā paveikšanai Kopuzņēmums vēlas, lai dalībnieki, kuri realizē konkrētus projektus, efektīvi sadarbotos ar attiecīgajiem Amerikas partneriem attiecīgajās jomās. Ārējās attiecības sadarbībā ar ES un Eurocontrol ir nodibinātas arī vairākos citos stratēģiskos reģionos visā pasaulē, tostarp Brazīlijā, Ķīnā, Indijā un Tuvajos Austrumos; j) ir izpildīts komunikācijas plāns saskaņā ar valdes apstiprināto budžetu. Kā piemēru Komunikācijas dienesta efektīvam un produktīvam darbam ar saprātīgiem izdevumiem var minēt martā rīkoto ikgadējo Pasaules gaisa satiksmes kontroles konferenci Amsterdamā. k) 2010. gada maijā beidzās ABAC un SAP grāmatvedības sistēmu ieviešana. Aktīvu un līgumu pārvaldībai paredzētos moduļus ABAC Assets un ABAC Contract plāno ieviest līdz 2011. gada beigām.